Vastuu vahinkojakin aiheuttavasta koirasta on viime kädessä ihmisellä, asiantuntijat muistuttavat.

Vantaalaisen Riikan nelivuotias Vasi-koira koki järkyttävän kohtalon toisen koiran hyökättyä yllättäen sen kimppuun.

Lemmikkikoiria koskevan lainsäädännön uudistamisesta on keskusteltu Suomessa aika ajoin, mutta tarvetta rotukohtaisille rajoituksille ei ole nähty.

Koiraa hankittaessa tulee aina ottaa huomioon rodun soveltuvuus omaan elämäntilanteeseen.

Nelivuotias Vasi-koira sai surmansa aggressiivisen amerikanbulldoggin hyökkäyksessä Vantaalla. LUKIJAN KUVA JA ALL OVER PRESS

- Näen vieläkin sen hetken, kun Vasi kävelee kohti tapahtumapaikkaa täysin pahaa aavistamatta. Se oli terve koira, jolla olisi ollut vielä yli puolet elämästä jäljellä. Mikään koira ei ansaitse kokea samaa.

Viikon takaiset tapahtumat järkyttävät edelleen syvästi vantaalaista Riikkaa. 24-vuotiaan naisen ja hänen äitinsä iltalenkki perheen kahden koiran kanssa koitui viime tiistaina täysin yllättäen sekarotuisen Vasi-koiran kohtaloksi.

Kävelylenkki Vantaan Asolassa sujui aluksi kuin minä tahansa iltana. Koirat olivat asianmukaisesti kytkettyinä, ja reitti kulki omakotitaloalueella sijaitsevaa rauhallista katua pitkin.

Amerikanbulldoggi kasvaa voimakkaaksi ja voimakasluonteiseksi koiraksi. Kuvituskuva. ALL OVER PRESS

Aivan yhtäkkiä eräästä pihasta juoksi kadulle vapaana ollut amerikanbulldoggi.

- En ollut ennen nähnyt tätä koiraa tai tiennyt, että se asuu siinä, Riikka kertoo.

Ensin isokokoinen koira haisteli Vasia parin sekunnin ajan. Sitten, täysin provosoimatta ja Riikan suureksi järkytykseksi, se kävi hampaillaan kiinni Vasiin.

- Se retuutti meidän koiraa koko suun puremaotteella, ja meidän koira ulvoi ja kiljui paniikissa, Riikka muistelee.

Tilanne tapahtui niin nopeasti, etteivät Vasin lenkkeilyttäjät ehtineet edes reagoimaan hyökkäykseen millään tavalla. Hyökkääjäkoiran omistaja ilmaantui sentään paikalle pihaltaan ja ryhtyi voimaa vaatineeseen operaatioon saadakseen koiransa irti sen uhrista.

- Omistaja oli isokokoinen mies, ja hänellä oli isoja vaikeuksia saada koira irrottamaan otteensa, Riikka kuvailee.

Amerikanbulldoggi saatiin pois Vasin kimpusta vasta pitkällisen painin jälkeen. Mies sanoi luulleensa koiransa rynnänneen töistä tulevaa emäntää vastaan, eikä siksi ollut edes yrittänyt komentaa lemmikkiään. Hän myös vähätteli Vasin vammaa sanoen sen olevan " pikkujuttu " .

- Hän valitteli omia rikki menneitä silmälasejaan ja pientä hampaanreikää, jonka sai jalkaansa, Riikka sanoo.

Raskas lopetuspäätös

Vasin vamma ei kuitenkaan todellakaan ollut mikään pikkujuttu. Puremahaava oli kooltaan suuri ja vuoti paljon verta.

Riikka ja hänen äitinsä kiidättivät huonossa kunnossa olleen koiran eläinlääkäriin. Karu totuus selvisi siellä pian: haava ulottui niin syvälle vatsaonteloon, ettei Vasi olisi välttämättä leikkauksesta ja tehohoidostakaan huolimatta selvinnyt.

- Meille suositeltiin koiran lopettamista turhan kärsimyksen välttämiseksi, omistaja kertoo.

Riikan ja äidin oli pakko tehdä raskas lopettamispäätös.

Ikävä lemmikkikoiraa on nyt kova. Riikka ei pystynyt syömään tai nukkumaan kahteen päivään tapahtuneen jälkeen. Kiltti ja arka Vasi olisi täyttänyt viisi vuotta vain kolme päivää dramaattisen illan jälkeen.

Hänen mielestään on erityisen epäreilua, että elämä riistettiin väkivaltaisesti juuri Vasin kaltaiselta helläluonteiselta koiralta.

- Se tykkäsi nuolla ja kirputtaa meidän kissaa sekä piti hyvää huolta leluistaan. Se ei ikinä halunnut konfliktia muiden kanssa, omistaja kertoo.

Vasin kimppuun hyökänneen amerikanbulldoggin omistaja on sittemmin pahoitellut tapahtunutta ja suostunut maksamaan Vasin 700 euron eläinlääkäri- ja tuhkauskulut. Omasta koirastaan hän ei kuitenkaan halua luopua.

Riikka perheineen teki joka tapauksessa hyökkäyksestä rikosilmoituksen - ja kuuli sitten, ettei Vasi ollut suinkaan ainoa kyseisen amerikanbulldoggin uhriksi joutunut.

- Tapahtuman jälkeen sain tietää, että sama koira oli kuukautta aikaisemmin juossut vapaana ja purrut lenkkeilijää jalkaan. Siitä tapauksesta on myös vireillä rikosilmoitus, Riikka sanoo.

- Nyt hyökkääjä saa jatkaa elämäänsä niin kuin mitään ei olisi tapahtunut.

Rotukieltoja ei vireillä

Toisen eläimen tai ihmisen loukkaantumiseen johtaneissa koiraonnettomuuksissa on usein osallisena juuri amerikanbulldoggi tai muu vastaava " taistelukoira " , ainakin suhteutettuna yksilöiden määrään. Taistelukoira-sanalla viitataan koirarotuihin, joita on aiemmin käytetty koiratappeluissa.

Varsinaiset koiratappelut on Suomessa ehdottomasti kielletty. Lisäksi täälläkin on aika ajoin keskusteltu rotukohtaisista rajoitteista koiran hankintaa koskien, vahvistaa neuvotteleva virkamies Katri Levonen maa- ja metsätalousministeriöstä.

Tarvetta lainsäädännön uudistuksille ei ole kuitenkaan lopulta nähty, koska ongelmat eivät aina liity koiran rotuun - vaan pikemminkin sen omistajaan.

- Esimerkiksi bullterrierit ja staffordshirenterrierit voivat olla hyvin mukaviakin koiria. Näissä tapauksissa on ollut usein sellainen koira, joka ei ole ollut tilanteeseen sopiva. Aggressiivisen koiran pitäisi olla aina sellaisessa tilassa, josta se ei pääse karkuun, Levonen sanoo.

Kaikki uudistukset lakeihin lemmikin hankintaa koskien vaatisivat myös rahaa. Erilaiset koulutukset, koiranpitopassit, kuonokoppapakot ja muut vastaavat ehdotukset onkin yleensä torpattu kustannussyistä.

- Lainsäädännön tulisi olla valvottavissa ja toimeenpantavissa, Levonen tiivistää.

Kuvan amerikanstaffordshirenterrieri voi varsinkin pentuna näyttää vaarattomalta, mutta tulla turvallisuusuhaksi osaamattomissa käsissä. Kuvituskuva. ALL OVER PRESS

Vastuu ihmisellä

Nykyisellään Suomen laki lemmikkieläinten suojelusta määrää vain muutamista koiran hyvinvointiin ja koirakuriin liittyvistä seikoista. Viittaus vaarallisiin eläimiin löytyy sen sijaan rikoslain 44. luvun 15. pykälästä:

" Joka tahallaan tai törkeästä huolimattomuudesta jättää asianmukaisesti vartioimatta ihmisille vaarallisen eläimen, josta hän on vastuussa, on tuomittava eläimen vartioimatta jättämisestä sakkoon. Tuomioistuin voi määrätä eläimen tapettavaksi, jos se on eläimen vaarallisuuden vuoksi perusteltua. "

Juuri ihmisen vastuuta lemmikistään korostaa myös Kennelliiton hallituksen puheenjohtaja Harri Lehkonen. Hän sanoo, että lähes kaikissa taistelukoirien aiheuttamissa vahingoissa on ollut kyse siitä, että väärät ihmiset ovat hankkineet väärärotuisen koiran väärään paikkaan ja laiminlyöneet sen sosiaalistamisen.

- Olemme huolissamme siitä, että ihmisten ajattelemattomuus näissä asioissa aiheuttaa koko koiramaailmalle ikävää mainetta, Lehkonen sanoo.

Alun perin taistelukoirat harrastivat Yhdysvaltojen maatiloilla esimerkiksi rottajahtia, Lehkonen muistuttaa. Kun ihmiset keksivät alkaa tappeluttaa koiria keskenään, alkoivat rodut jalostua väärään suuntaan.

Voimakasluonteiset koirarodut vaativat koulutusta ja valvontaa. Niitä on pidettävä huolellisessa valvonnassa, eikä esimerkiksi lapsi pärjää kaksin taistelukoiran kanssa.

- Ne eivät ole mitään koirapuistokoiria. Kun sellainen koira päättää lähteä jonnekin, niin sehän lähtee. Se on eräänlainen ase tottumattoman ihmisen käsissä, Lehkonen kuvailee.

Kennelliittokaan ei näe tiettyjen rotujen rajoittamista ratkaisuna kaikkiin ongelmiin. Lehkonen viittaa tilanteeseen esimerkiksi Englannissa, jossa kiellettyjen pitbullien roduntarkistukset ruuhkautuivat ja niitä alettiin piilotella virkavallalta.

- Se on poliitikoille helppo ajatella, että nyt on asia hoidettu, kun ne on kielletty. Mutta käytännössä sitä on vaikea valvoa. Vaaditaan asiantuntija koirien rodunmäärittämiseen, eikä se ole aina heillekään helppoa, Lehkonen painottaa.

Myös kuvan pitbullit ovat esimerkiksi Tanskassa kiellettyjä lailla. Kuvituskuva. ALL OVER PRESS

Tiukimmat lait Tanskassa

Yksi maailman tiukimmista rotukieltolaeista löytyy Tanskasta. Maassa on ollut vuodesta 2010 lähtien voimassa laki, joka kieltää kokonaan 13 koirarodun hankinnan, maahantuonnin ja kasvattamisen.

Tanskassa on kiellettyä pitää muun muassa pitbullterrieriä, amerikanbulldoggia ja amerikanstaffordshirenterrieriä. Rodut ovat luonteeltaan vahvatahtoisia ja haastavia kasvattaa.

Myös Saksassa koirien maahantuontia koskeva laki kieltää tuomasta maahan pitbullterriereitä, amerikanstaffordshirenterrieriereitä, staffordshirenbullterriereitä ja bullterriereitä. Joissakin Saksan osavaltioissa kiellettyjen rotujen lista on tätäkin laajempi.

Tämän lisäksi esimerkiksi Norjalla, Iso-Britannialla, Ranskalla, Irlannilla ja Italialla on omat rotukieltolakinsa.

Ruotsissa laki ei puolestaan kiellä mitään tiettyjä koirarotuja, mutta estää turhan taistelutahtoisten ja aggressiivisten koirien omistamisen. Säädösten on tulkittu käytännössä pyrkivän juuri taistelukoirien kieltämiseen.

Toimi näin, kun toinen koira hyökkää oman koiran kimppuun.